Det århusianske bibliotek er nomineret til titlen som verdens bedste.

Annonce

Feltet er nede på fire biblioteker, der dyster om at vinde prisen »Systematic - Public Library of the Year 2016«, som gives til verdens bedste nye folkebibliotek.

I 2015 var det Kista Bibliotek i Stockholm, der løb med titlen.

Dengang vægtede bibliotekets signifikante betydning i lokalsamfundet samt bibliotekets legende og eksperimenterende brug af teknologi højt.

Fire biblioteker fra henholdsvis Australien, USA og Danmark er indstillet til prisen i år. Den uddeles på den internationale bibliotekssammenslutning, IFLAs, årsmøde i Columbus, Ohio i USA 15. august.

De fire nominerede er:

Chicago Public Library, Chinatown Branch, USA.

Dokk1, Aarhus, Danmark.

Geelong Library & Heritage Centre, Australien.

Success Public Library, Australien.

Bibliotekerne er udvalgt af et internationalt dommerpanel.

For at kunne blive indstillet til prisen, skal biblioteket være nybygget eller indrettet i bygninger, der ikke tidligere har været brugt som bibliotek.

Åbningen af det ny bibliotek skal være foretaget i perioden mellem 1. januar 2014 og 1. juni 2016. Prisen er på 5.000 dollars.